text: ABC… i D
  Gener 7th, 2016 Author: Ignasi Archs
  Acaba l'any i acaba també el nostre 10è aniversari. Potser no ho sembli, però crec que ha estat magnífic. L'edició del llibret commemoratiu i la celebració del Torneig de Halloween potser pareguin poca cosa. Ara bé, jo em quedo amb una altra fita: hem tancat l'any amb 57 socis i sòcies en actiu, un 35% més que l'any anterior. Un nombre que encara esperem superar abans de l'inici de la Lliga Catalana, de la qual en parlarem d'aquí a uns paràgrafs.
  Si esteu encuriosits, podeu adreçar-vos a la pàgina de Jugadors. Hi hem afegit un nou apartat que reflecteix tota la gent que ha passat pel Club en aquests deu anys d'existència, des del número 1 fins al número 100. Sí, perquè ja hem arribat als 100 socis. I el darrer n'és un de molt especial. No es federarà amb nosaltres, però té molt bona relació amb el Peón Doblado i és molt apreciat per tothom: es tracta d'en Marcelo Panelo, Mestre Internacional que continuarà alliçonant a «doblados» i «dobladitos», i a qui donem la benvinguda com a nou soci. És un símbol de la bona marxa del Club i de què les coses s'estan fent bé. D'això i d'altres afers en parlarem a la propera…
  La celebrarem el proper dissabte 9 de gener a les 17:00 hores en 1a convocatòria i a les 17:30 hores en 2a, a la nostra seu social.
  L'ordre del dia serà l'habitual: presentació dels comptes de l'anterior temporada, pressupost de l'actual i, sobretot, programació de les activitats de l'any actual.
  Us esperem a tots i totes per parlar, discutir i aconseguir que el 2016, amb les vostres aportacions, sigui encara millor que el 2015.
  Després de l'assemblea ens plantejarem la participació del Club en el primer torneig oficial de la temporada:
  Se celebrarà el diumenge 17 de gener a les Cotxeres de Sants, en sessions de matí i tarda. A falta de comprovar la reglamentació oficial, és segur que presentarem un equip, potser dos. Ens podeu confirmar pels mitjans habituals si desitgeu competir amb l'equip. Això ens ajudarà a decidir quants n'inscrivim. El torneig serà el tret de sortida de la competició per equips per excel·lència:
  Començarà el diumenge 24 de gener i finalitzarà el 3 d'abril, després d'un parèntesi de quinze dies per Setmana Santa.
  Enguany hem inscrit quatre equips (d'aquí el títol): un a 1a provincial, un a 2a i dos a 3a, un d'ells per facilitar el rodatge i la progressió dels «dobladitos». Consulteu el calendari a la pàgina de la Lliga Catalana i aneu-vos mentalitzant. Seran quatre jornades a casa i quasi cinc a fora (dos dels equips estan en grups amb vacants). I la darrera la jugarem al nostre local. Volem recordar als fotògrafs habituals que el diumenge 3 d'abril serà el dia de la foto oficial. Així que aneu llustrant les càmeres i, si és possible, doteu-les, com ja vaig dir, d'un gran angular.
  Per la nostra part ja hem previst l'adquisició d'algunes taules més per tal que tothom pugui jugar assegut adequadament a la cadira. A no ser que, en l'equip «D» alguns «dobladitos» decideixin competir estirats a terra amb els escacs gegants de què disposem.
  Poseu-vos les piles, perquè, després de les vacances nadalenques —els qui n'hagueu tingut—, comença un nou any escaquístic i comptem amb tots vosaltres.
  Category: Club, Per Equips, Tornejos | Tags: calendari, dobladitos, material, nous socis | No Comments »